b'\n_START_ARTICLE_\nVankilaoikeus\n_START_PARAGRAPH_\nVankilaoikeus (lyhennys VANKO) oli Suomessa 1932\xe2\x80\x932006 toiminut erityistuomioistuin. Se p\xc3\xa4\xc3\xa4tti siit\xc3\xa4, tuliko vaarallisena pidetty rikoksenuusija sijoittaa pakkolaitokseen vai tavalliseen vankilaan. Sen toimivaltaan kuului my\xc3\xb6s se, tuliko nuori rikollinen sijoittaa tavalliseen vankilaan vai nuorisovankilaan._NEWLINE_Vankilaoikeuden j\xc3\xa4senin\xc3\xa4 oli vankeinhoitolaitoksen p\xc3\xa4\xc3\xa4llikk\xc3\xb6 sek\xc3\xa4 alkuaan kolme (my\xc3\xb6hemmin nelj\xc3\xa4) muuta j\xc3\xa4sent\xc3\xa4, jotka tasavallan presidentti m\xc3\xa4\xc3\xa4r\xc3\xa4si toimeen viideksi vuodeksi kerrallaan. Yhdell\xc3\xa4 j\xc3\xa4senell\xc3\xa4 (my\xc3\xb6hemmin kahdella) tuli olla kokemusta tuomarina ty\xc3\xb6skentelyst\xc3\xa4 ja yhden j\xc3\xa4senen piti olla mielisairaanhoitoon perehtynyt l\xc3\xa4\xc3\xa4k\xc3\xa4ri. Tasavallan presidentti m\xc3\xa4\xc3\xa4r\xc3\xa4si my\xc3\xb6s kuka oikeuden lakimiesj\xc3\xa4senist\xc3\xa4 toimi vankilaoikeuden puheenjohtajana ja kuka varapuheenjohtajana. Presidentti m\xc3\xa4\xc3\xa4r\xc3\xa4si my\xc3\xb6s kullekin j\xc3\xa4senelle yhden (my\xc3\xb6hemmin kaksi) varaj\xc3\xa4sent\xc3\xa4. Vankilaoikeuden kaikkien j\xc3\xa4senten oli vannottava tuomarinvala._NEWLINE_Vankilaoikeuden tai sen m\xc3\xa4\xc3\xa4r\xc3\xa4\xc3\xa4m\xc3\xa4n henkil\xc3\xb6n oli tutkittava vaarallisena pidetyn henkil\xc3\xb6n tapaus ja annettava h\xc3\xa4nelle tiedoksi ne syyt, joiden perusteella erist\xc3\xa4mist\xc3\xa4 vaadittiin. Vangille oli varattava tilaisuus tehd\xc3\xa4 muistutuksia vankilaoikeuden istunnossa. T\xc3\xa4h\xc3\xa4n h\xc3\xa4n sai k\xc3\xa4ytt\xc3\xa4\xc3\xa4 avustajaa tai asiamiest\xc3\xa4. Vuodesta 1971 l\xc3\xa4htien rikolliselle voitiin my\xc3\xb6nt\xc3\xa4\xc3\xa4 maksuton oikeudenk\xc3\xa4ynti vankilaoikeudessa ja m\xc3\xa4\xc3\xa4r\xc3\xa4t\xc3\xa4 h\xc3\xa4nelle oikeudenk\xc3\xa4yntiavustaja._NEWLINE_Oikeuden p\xc3\xa4\xc3\xa4t\xc3\xb6s oli heti lainvoimainen ja se oli siten my\xc3\xb6s heti t\xc3\xa4yt\xc3\xa4nt\xc3\xb6\xc3\xb6n pantavissa. Jos p\xc3\xa4\xc3\xa4t\xc3\xb6st\xc3\xa4 ei pantu t\xc3\xa4yt\xc3\xa4nt\xc3\xb6\xc3\xb6n kymmenen vuoden kuluessa p\xc3\xa4\xc3\xa4t\xc3\xb6ksen antamisesta, se raukesi. P\xc3\xa4\xc3\xa4t\xc3\xb6s raukesi my\xc3\xb6s kymmenen vuoden kuluttua t\xc3\xa4yt\xc3\xa4nt\xc3\xb6\xc3\xb6npanon keskeytymisest\xc3\xa4. Jos vankilaoikeuden j\xc3\xa4sent\xc3\xa4 haluttiin syytt\xc3\xa4\xc3\xa4 virkavirheest\xc3\xa4, oli toimivaltainen tuomioistuin Helsingin hovioikeus._NEWLINE_Vuonna 1952 hallitus ehdotti vankilaoikeuden nimen vaihtamista vankilalautakunnaksi, sill\xc3\xa4 nime\xc3\xa4 pidettiin harhaanjohtavana, koska oikeudessa noudatettu toiminta ei ollut tuomioistuinmenettely\xc3\xa4. Nimen\xc3\xa4 pysyi kuitenkin vankilaoikeus.'